V. Veteška, podpredseda NR SR: (2004-03-10):
A. Hajduk, poslanec: Ďakujem pekne za slovo. Vážený pán predsedajúci, vážené dámy, páni, chcem sa vyjadriť k predrečníkom. Naozaj tu bola v prvom rade lehota 30 dní, 60 dní. Pán predseda nášho výboru vlastne verne opísal situáciu, ktorá bola v našom výbore pre pôdohospodárstvo. Domnievam sa, že nedodržanie 30-dňovej lehoty na rozhodnutie o vklade práva do katastra môže mať za následok vznik škody, ktorú si uplatní účastník konania za nedodržanie lehoty podľa zákona o zodpovednosti štátu za výkon verejnej moci. Systémovo nerieši nedostatok zamestnancov. Je to vleklý problém, ktorý je v rámci Úradu pre kataster, kde jednoducho nie je dostatočne finančne hodnotený a takisto je málo pracovníkov na to, aby dokázali agendu, ktorá je na katastri, zabezpečiť. Len pre vašu informáciu. Ak v roku 1993 bol počet podaní 70-tisíc, tak dnes je počet podaní na kataster 250-tisíc. A vlastne aj z toho vyplýva zlúčenie katastrálnych úradov Košice a Bratislava do jedného katastrálneho úradu pre mesto Košice a jedného katastrálneho úradu pre hlavné  mesto Bratislava. Práve naopak, to chcem pani poslankyni Navrátilovej povedať, že zlúčením týchto piatich katastrálnych úradov v meste Bratislava sa vytvorí aspoň  sčasti priestor na efektívne využitie finančných  prostriedkov s tým, že táto administratíva a prevádzkové náklady sa znížia a použijú sa hlavne administratíva na odborný výkon agendy, ktorá im prislúcha zo zákona. Z toho dôvodu by som bol veľmi rád, ak by ste prijali a akceptovali vlastne znenie navrhovanej zmeny 60 dní. K Bratislave a Košiciam sa ešte vrátim na chvíľočku. Áno, v Košiciach je situácia taká, že v jednej budove sídlia všetky štyri katastrálne úrady. Stretávame sa s týmito občanmi a ich názory sú na to pozitívne a  pozitívne sú hlavne z toho dôvodu, že ak napríklad aj príslušná stránka, príslušný občan príde vykonať určité úkony, požiada o vykonanie určitých úkonov, kde pozemky sú rozdelené v rôznych okresoch príslušného územia mesta Košíc, a obdobne je to v Bratislave, tak prakticky urobí to na jednom mieste. Urobí to efektívne, pružne, má jednotné informácie. Nemusíme im jednoducho posúvať a odovzdávať informácie z viacerých katastrov. Obdobne uvítajú toto zlúčenie do jedného katastrálneho úradu, využijú to takisto aj realitné kancelárie, peňažné ústavy, rôzni odberatelia, exekútori, ale v prvom rade občania. Ďalej by som sa chcel vyjadriť k pozmeňujúcim návrhom. Pani poslankyni Laššákovej som vlastne na prvý reagoval. Rád by som bol, keby sme ho neakceptovali, aby zostala zákonná lehota 60-dňová a, samozrejme, je tam aj možnosť rýchlostného príplatku 15 dní. Čo sa týka pani poslankyne Antošovej. Myslím si, že je to ústretové riešenie, prihováram sa za tento pozmeňujúci návrh, aby občania mali tak ako doteraz na katastri v prípade konkrétnych úkonov, prevodov a tak ďalej možnosť overiť si príslušné listiny. K pani poslankyni Navrátilovej som sa vyjadril. K pánovi poslancovi Federičovi. Myslím si, že z pohľadu týchto, podal celkove tri pozmeňujúce návrhy, tie prvé dva, dá sa s nimi, pochopiteľne, súhlasiť, spresňujú to a tak ďalej. Problém je s pozmeňujúcim návrhom č. 3, a to je termín účinnosti. On navrhuje 1. apríla, v našej informácii, ktorú máte na stole v bode 12, je termín 15. apríla. 15. apríl je z toho dôvodu, aby sme dodržali lehotu v zmysle zákona, v zmysle ústavy na to, aby mal pán prezident možnosť,  časový priestor na podpísanie tohto zákona. Takže ja by som sa skôr prihováral, aby sme prijali pozmeňujúci návrh, ktorý je v informácii. K pánu Richárdovi Hamerlikovi, poslancovi Richárdovi Hamerlikovi si myslím, že v priebehu vlastne spracovania a rokovania o tomto návrhu zákona sme prichádzali s návrhmi a spresňovali sme celý proces evidencie nehnuteľností, predovšetkým došli sme k záveru, že najefektívnejšie bude, ak to bude informácia o cenách poľnohospodárskych a lesných pozemkov. Čiže z toho dôvodu potom po rozprave odporučím, aby sme dali hlasovať o pozmeňujúcich návrhoch Richárda Hamerlika, ktorý spresňuje pôvodný návrh, ktorý je v informácii. Ďakujem pekne.